作者:趙以夫
標題:惜黃花
內容:眾芳凋謝。堪愛處、老圃寒花幽野。照眼如畫。爛然滿地金錢，買斷金錢無價。古香逸韻似高人，更野服、黃冠瀟灑。向霜夜。冷笑暖春，桃李夭冶。襟期問與誰同，記往昔、獨自徘懷籬下。采采盈把。此時一段風流，賴得白衣陶寫。而今為米負初心，且細摘、輕浮三雅。沈醉也。夢落故國茅舍。